<classify> TAASISI ya Kuzuia na Kupambana na Rushwa Takukuru mkoa wa Dodoma, inachunguza Sh milioni 900 zilizotumika katika miradi mbalimbali ya maendeleo baada ya kuona kuna viashiria vya rushwa.Akizungumza na vyombo vya habari jijini Dodoma jana, Mkuu wa Takukuru Mkoa wa Dodoma, Sosthenes Kibwengo alisema taasisi hiyo imefanya uchunguzi huo katika kipindi cha robo ya kwanza ya mwaka 2019. Januari hadi Machi Alisema inachunguza miradi hiyo ya maendeleo ya maji, elimu, ujenzi na afya ili kujua kiwango cha maendeleo, ubora wa majengo hayo thamani ya fedha iliyotumika katika miradi hiyo.Alisema katika kuchunguza huo, Takukuru imesaidia kuokoa Sh milioni 133.3 ambazo zilikuwa katika hatua mbalimbali za kuibiwa katika utekelezaji wa miradi. Alisema katika uchunguzi huo, Takukuru inamtaka mjenzi wa mradi wa Kituo cha Afya cha Mima wilayani Mpwapwa wa Kampuni ya Robo Space, Gaston Francis kufika katika Kituo cha Takukuru Mpwapwa ili kujieleza.Kibwengo alisema katika kipindi hicho, pia inachunguza mifumo ya ulipaji fedha katika wizara ya maji, elimu, afya na ukusanyaji fedha kwa kutumia mashine za kielektroniki EFDs ambako inaonekana kuna mianya ya upotevu wa fedha. Alisema Takukuru katika kipindi hicho, imeendesha semina 31, mikutano ya hadhara 47 na vipindi vya redio mbalimbali kuelimisha umma. Kibwengo alisema pia imeunda vilabu vya wapinga rushwa 105 katika shule mbalimbali na kuvitembelea vya zamani 45 katika maeneo mbalimbali katika mkoa huo.Lakini pia katika kipindi hicho wamepokea taarifa za rushwa 96 kutoka kwa wasamaria wema na hiyvo akawaomba wananchi wanaendelee na kutoa tarifa hizo, alisema. Pia aliwaomba waandishi waendelee kusaidia taasisi hiyo, kuipa taarifa hasa tunapoelekea katika kipindi cha uchaguzi wa serikali za mitaa na uchaguzi mkuu mwakani. Aliwaomba waandishi kujihadhari na kuandika habari za kuhamasisha wagombea wanaotoa rushwa.Alisema wakifanya hivyo wanaweza kugeuka kutoka kuwa watoaji taarifa kuwa sehemu ya watuhumiwa. Naibu Kamanda wa Takukuru Mkoa wa Dodoma, Mussa Chaulo aliwaomba waandishi washirikiane na taasisi hiyo katika kutoa taarifa mbalimbali hasa kipindi cha maandalizi ya uchaguzi. Alisema katika kipindi hiki wapo wagombea ambao watatumia rushwa kwa ajili ya kupata uongozi, hivyo vyombo vya habari vina wajibu wa kuripoti matukio hayo.  <topic>: KITAIFA 